Tulivuori Kilaueasta purkautuva laava on pusertanut tiensä geotermiseen voimalaitokseen Havaijilla.

Valtavat laavamassat ovat puhkaisseet tiensä geotermiseen voimalaitokseen Havaijilla. Polttava kiviaines on peittänyt ainakin yhden räjähdysherkän porakaivon ja uhkaa peittää toisen, saaren viranomaiset kertoivat.

Katso jutun alussa olevalta videolta, miten laava pärskyy Havaijilla.

Kyseessä on ensimmäinen kerta, kun laava peittää geotermisen voimalaitoksen porakaivoja, joiden avulla maan syvyyksien kuumutta hyödynnetään energiantuotannossa. Viranomaiset ovat silti vakuuttaneet Puna Geothermal Venture -laitoksen (PVG) olevan ”riittävän turvassa”, AFP kertoi.

Laava on levinnyt Havaijilla paitsi maan päällä, myös maan alla. Nyt odotetaan, mitä tapahtuu, jos laavaa pääsee leviämään voimalaitoksen porakaivoihin myös syvemmällä maan alla. Saarella on pelätty myrkkykaasuja ja jopa räjähdyksiä.

Laava oli viime viikon puolivälissä jo melko lähellä Punan geotermistä voimalaitosta.­

Laavan leviäminen voimalaitokseen on ollut yksi Havaijin suurimmista huolenaiheista sen jälkeen, kun sataan vuoteen suurin purkaus alkoi. Asiantuntijat pelkäävät, että laavan vyöryessä porakaivoihin voi vapautua suuria määriä myrkyllisiä rikkivetyjä.

– Lienee turvallista sanoa, että viranomaiset ovat purkauksen alusta asti olleet huolissaan laavan virtaamisesta voimalaitokseen, pelastustoimista vastaavan viranomaisen tiedottaja David Mace sanoi.

Kilauea alkoi purkautua 3. toukokuuta. Sen jälkeen PVG-voimalaitos on ajettu alas ja sieltä on siirretty pois yli 227 000 litraa tulenarkoja nesteitä. Porakaivoista 10 on jäähdytetty pumppaamalla niihin vettä. Kaivot on myös suljettu, jotta laava ei pääsisi niihin.

Lisäksi 11. porakaivoon on pumpattu mutaa sen jäähdyttämiseksi ja tukkimiseksi, Havaijin kuvernööri David Ige kertoi Expressin mukaan. Kyseisen kaivon kohdalla pelkkä vesi ei riittänyt.

Normaalisti 38 megawatin voimalaitos tuottaa neljänneksen Havaijin suurimman saaren energiasta.

Laitosta pyörittää israelilainen Ormat Technologies.